क्लोन-निर्माण हेतु मनोरमा की माँ का सहयोग अपरिहार्य था, परंतु न जाने क्या सोचकर उन्होंने विनय के आगे यह विवित्र-सी शर्त रख दी थी कि जन्म से लेकर अठारह वर्ष की आयु तक मनोरमा उन्हीं के संरक्षण में रहेगी और इस अवधि में विनय उससे मिल नहीं सकेगा। सहमत न होने के अतिरिक्त विनय के पास कोई चारा नहीं था, क्योंकि इस कार्य में अन्य किसी की सहायता लेने पर बात खुल जाने का भय था। प्रयोगशाला में मनोरमा के शरीर की कोशिका, जो कि प्रजनन कोशिका नहीं थी, को एक डिश में रखकर उसमें विशेष प्रकार के पोषक तत्व डाले गए, जिससे यह विकसित होने लगी। तत्पश्चात् उन तत्वों की मात्रा इतनी कम कर दी गई कि एक सप्ताह बाद कोशिका का विकास रुक गया और उसके जीन निष्क्रिय हो गए। सुप्तावस्था में पहुँची इस कोशिका में जब नियंत्रित ढंग से कार्य करवाया जा सकता था। अगले चरण में मनोरमा की पैंतालिस वर्षीय माँ शांतिप्रभा को आवश्यक हारमोन देकर उनके शरीर से अनिषेचित अंडाणु निकाला और उसका केन्द्रक हटा दिया गया। सुप्त कोशिका को केंद्रक-रहित अंडाणु के साथ रखकर उस पर हल्की विद्युत तरंगों को बौछार की गई, फलस्वरूप अंडाणु ने निष्क्रिय कोशिका के केंद्रक को स्वयं में समाहित कर लिया। इस प्रकार बनी कोशिका में विभाजन आरंभ हो गया और एक सप्ताह में भ्रूण का निर्माण हो गया, जिसकी जीन संरचना हू-ब-हू मनोरमा जैसी थी। अब इस भ्रूण को मनोरमा की माँ के गर्भाशय में स्थापित कर दिया गया। पूरी प्रक्रिया सफलतापूर्वक संपन्न की जा चुकी थी। अब नौ माह बाद अपनी माँ के गर्भ से मनोरमा पुनः जन्म लेने वाली थी। अठारह वर्ष के लंबा अंतराल...... सोते जागते विनय का ध्यान किसी योगी की भांति मनोरमा की ओर लगा रहता। और आज उसकी प्रतीक्षा का अंत होने वाला था। शाम को मनोरमा के अठारहवें जन्मदिन की पार्टी में उसकी माँ ने विनय को इस संदेश के साथ आमंत्रित किया था कि वह आकर अपनी अमानत ले जाए। विनय की प्रसन्नता की सीमा न थी। दिल बिल्कुल वैसे ही शरारती ढंग से ताल देकर धड़क रहा था जैसा मनोरमा से विवाह के समय धड़क रहा था। मनोरमा की मृत्यु के बाद आज वह ढंग से सजा-सँवरा था। वियोग का लंबा समय बिताने के बाद आने वाले मिलन के क्षण उसे उत्कंठित किए जा रहे थे। रात के साढ़े ग्यारह बजे थे। पार्टी का हंगामा समाप्त हो गया था। मेहमान जा चुके थे। मनोरमा कपड़े बदलकर कमरे में आकर लेट गई उसके गुलाबी मुखड़े पर थकान के चिह्न स्पष्ट थे। उसे लेटे हुए कुछ क्षण हुए थे कि दरवाजे पर आहट हुए। उसने मुड़कर देखा तो माँ थी।